Diari Oficial de la Generalitat Valenciana


Sumari del DOGV 4532, del 27-06-2003 (2003/7588)

ACORD de 15 de maig de 2003, de la Comissió Territorial d'Urbanisme de València, relatiu a la taxació conjunta, avinguda dels Reis Catòlics, d'Alfafar.
-------------------------------------------------------------------------------------------------------------------------------------------------------

### Dades del document

Número de DOGV
:   4532

Data del DOGV
:   27-06-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/7588


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 15 de maig de 2003, de la Comissió Territorial d'Urbanisme de València, relatiu a la taxació conjunta, avinguda dels Reis Catòlics, d'Alfafar. [2003/X7588]
  
En relació amb l'expedient tramés per l'Ajuntament d'Alfafar, relatiu a la taxació conjunta, avinguda dels Reis Catòlics d'eixe municipi.
  
Antecedents de fet
  
Primer. Mitjançant Decret de l'alcaldia 1012/2002, de 21 de juny de 2002, es va acordar aprovar inicialment el procediment d'expropiació pel procediment de taxació conjunta, després de la qual cosa es va publicar en el Butlletí Oficial de la Província, de 6 de juliol de 2002, i es va exposar en el tauler d'anuncis de l'Ajuntament, així com a efectuar les notificacions individuals als titulars de drets.
  
Durant la fase d'informació al públic es van formular 6 al·legacions, i estes va ser objecte d'informe per l'oficina tècnica municipal i van donar lloc a la correcció de les fitxes de valoració corresponents. L'11 de desembre de 2002, l'alcalde president remet el projecte, a l'efecte de l'aprovació definitiva per esta Comissió Territorial d'Urbanisme.
  
Segon. La Comissió Territorial d'Urbanisme, en la sessió realitzada el 12 de març de 2003, va acordar suspendre l'aprovació definitiva de l'expedient fins que s'acreditara la publicació d'este en un diari de difusió general i en el DOGV.
  
Amb data 5 de maig, l'Ajuntament remet còpia del diari Levante, de 23 de març de 2003, i del DOGV de 16 d'abril de 2003.
  
Tercer. L'objecte del projecte és obtenir, a través del procediment d'expropiació per taxació conjunta, els terrenys necessaris per a l'obertura de l'avinguda dels Reis Catòlics entre els carrers Sant Gaietà i Sant Pasqual. Es tracta d'un tram d'avinguda, situat dins del sòl urbà consolidat que no té l'amplària prevista en el pla d'alineacions del Pla General d'Alfafar.
  
Dins de l'àmbit se situen algunes edificacions en situació de fora d'ordenació que han de ser objecte de demolició.
  
Els terrenys afectats inclouen una superfície de 841 m², classificats com a sòl urbà i qualificats de zona 1- Residencial pel Pla General d'Ordenació Urbana d'Alfafar, als quals correspon un aprofitament tipus d'1,73 m²t/m²s.
  
Quart. La documentació aportada consta de memòria, fulls individualitzats i informació cadastral dels immobles afectats.
  
Cinqué. Durant la tramitació de l'expedient s'han sol·licitat els següents informes sectorials:
  
Gerència Regional del Cadastre, Ministeri d'Economia i Hisenda, rebut el 15 de gener de 2003, en sentit favorable.
  
Conselleria d'Obres Públiques, Urbanisme i Transports, Servici de Contractació i Expropiacions, rebut el 6 de febrer de 2003 en el sentit següent: - Partint del fet que no queda justificat la vigència de la ponència de valors per a immobles de naturalesa urbana aprovades pel Consell Territorial de la Propietat Immobiliària Urbana de València-província, en la sessió de 26 de maig de 1994, pel qual s'assigna un valor de repercussió en tram de carrer a la totalitat dels immobles afectats de VRC de 6.946 ptes/m² construït, s'hauria d'haver utilitzat l'aplicació de valors de repercussió obtinguts pel mètode residual.
  
No obstant això, encara en el supòsit de considerar vàlida la dita ponència, l'actualització dels dits valors seria més adequada per la relació de mòduls M, en compte d'aplicar coeficients d'actualització.- En relació amb la valoració de les construccions s'indica: ?Els criteris i mètodes utilitzats en el Projecte d'Expropiació són correctes, encara que cap indicar que faltaria actualitzar el mòdul aplicat, MBC4 que va marcar l'orde del Ministeri d'Hisenda, de 18 de desembre de 2000, segons coeficients d'actualització que fixen les lleis de pressupostos generals de l'Estat per al període 2000-2002, que suposa un 4% del total?.
  
Sisé. L'expropiació que es tramita és conseqüència del Pla General d'Ordenació urbana d'Alfafar aprovat definitivament per la Comissió territorial d'Urbanisme de València, en sessió realitzada el 10 de desembre de 1991, la qual cosa implica la declaració d'utilitat pública de l'obra i la necessitat d'ocupació de terrenys i edificacions afectades.
  
Fonaments de dret
  
Primer. Se sotmet a la Comissió Territorial d'Urbanisme de València l'aprovació definitiva del projecte d'expropiació per taxació conjunta tramitat per l'Ajuntament d'Alfafar de determinats terrenys i edificacions. L'aprovació definitiva dels projectes d'expropiació per taxació conjunta correspon a la Comissió Territorial d'Urbanisme d'acord amb el que establix els apartats del 6 al 8 de l'article 202 del Reglament de Gestió Urbanística, aprovat pel Reial Decret 3288/1978, de 25 d'agost (en avant RGU) i en l'article 10.d del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
La resolució d'aprovació definitiva de la Comissió Territorial d'Urbanisme haurà de limitar-se a un mer control de legalitat, sense cap valoració de l'oportunitat del projecte, i, al mateix temps, la intervenció d'este òrgan ho serà sense perjuí de la ulterior actuació del Jurat Provincial d'Expropiació, que serà el que, en última instància, si hi ha oposició dels expropiats, resoldrà sobre el preu just. Així les coses, la intervenció de la Comissió haurà de limitar-se a la comprovació que la tramitació del projecte s'ha ajustat a la normativa vigent, que la documentació és suficient per a complir els preceptes legals i que el mètode de valoració efectuat s'ha ajustat als procediments legals.
  
L'article 23 de la Llei 6/1998, de 13 d'abril, sobre Règim del Sòl i Valoracions (en avant LRSV) disposa que ?als efectes d'expropiació, les valoracions del sòl s'efectuaran d'acord amb els criteris establits en la present llei, qualsevol que siga la finalitat que la motive i la legislació, urbanística o d'un altre caràcter, que la legitime?.
  
D'esta manera, eixe simple control de legalitat que ens ocupa, tractarà fonamentalment de comprovar l'adequació del projecte a esta llei i a la normativa complementària d'esta.
  
Segon. La tramitació de l'expedient d'expropiació per taxació conjunta ha sigut correcta, d'acord amb el que resulta de l'article 36 de la Llei 6/1998, de 13 d'abril, sobre Règim del Sòl i Valoracions (en avant LRSV) i dels apartats 2 i següents de l'article 202 del RGU, norma supletòria estatal que regula amb detall el procediment d'aprovació de les expropiacions per taxació conjunta.
  
Tercer. La documentació del projecte d'expropiació per taxació conjunta és suficient, als efectes del compliment del que preceptua l'article 202.1 del RGU.
  
Quart. Els terrenys afectats per l'expropiació tenen la condició de sòl urbà, vial públic, segons el vigent Pla General d'Ordenació Urbana d'Alfafar, que legitima i possibilita l'expropiació dels terrenys afectats per esta.
  
La relació de finques afectades és la següent:
  
Cinqué. L'article 28 de la LRSV regula el valor del sòl urbà, i en el seu paràgraf tercer i quart concreta: - En el sòl urbà consolidat per la urbanització, el valor del sòl es determinarà per aplicació a l'aprofitament establit pel Planejament per a cada terreny concret, del valor bàsic de repercussió en parcel·la arreplegat en les ponències de valors cadastrals o, si és procedent, del de repercussió en carrer o tram de carrer corregit en la forma establida en la normativa tècnica de valoració cadastral. En els supòsits d'inexistència o pèrdua de vigència dels valors de les ponències cadastrals, s'aplicaran els valors de repercussió obtinguts pel mètode residual?.
  
El present projecte aplica la ponència de valors cadastrals aprovada en 1994, si bé actualitzada amb els coeficients fixats per les lleis de pressupostos generals de l'Estat per als valors cadastrals. Al valor obtingut se li aplica l'aprofitament tipus fixat pel Pla General d'Ordenació Urbana. La valoració així efectuada s'ajusta a la legislació estatal aplicable.
  
Sisé. L'article 31 de la LRSV assenyala que les plantacions, sembrats, obres i instal·lacions que hi haja en el sòl, llevat que pel seu caràcter d'obres permanents hagen sigut tingudes en compte en la determinació del valor del terreny, es valoraran, amb independència d'este, d'acord amb els criteris de la Llei d'Expropiació Forçosa, i el seu import serà satisfet als seus titulars. Al seu torn, l'article 31.2 de la LRSV establix que el valor de les edificacions es calcularà amb independència del sòl i es valorarà d'acord amb la normativa cadastral d'acord amb el seu cost de reposició corregit segons l'antiguitat i estat de conservació.
  
Finalment, els articles 31.3 i 32 es referixen a les indemnitzacions a favor d'arrendataris i a la valoració de les concessions administratives i dels drets reals.
  
El projecte d'expropiació ha valorat de forma independent les edificacions existents, amb la qual cosa s'ajusta al que preveu el citat precepte legal. Per a determinar el seu preu just s'aplica el mòdul MBC4 que va marcar l'Orde del Ministeri d'Hisenda, de 18 de desembre de 2000, que resulta el més ajustat al mercat actual, i sobre el qual s'apliquen els coeficients correctors d'antiguitat i estat de conservació.
  
Sobre el valor total del preu just (després de la suma del valor del sòl i el de les edificacions) s'ha aplicat el premi d'afectació del 5%, d'acord amb el que establix l'article 47 de la Llei d'Expropiació Forçosa.
  
Seté. L'acord d'aprovació de l'expedient d'expropiació, pel procediment de taxació conjunta, habilita que, deprés del pagament o depòsit de l'import, puga procedir-se a l'ocupació de la finca, i tinga els efectes previstos en els números 6, 7 i 8 de la Llei d'Expropiació Forçosa, sense perjudici de la valoració, si és procedent, pel Jurat Provincial d'Expropiació (article 138.4 RD.1346/1976 pel qual s'aprova la Llei del Sòl i Ordenació Urbanística i articles 202 i 203 del RD 3288/1978 pel qual s'aprova el Reglament de Gestió Urbanística).
  
Huité. Correspon a la Comissió Territorial d'Urbanisme la competència per a l'aprovació definitiva dels expedients d'expropiació per taxació conjunta, d'acord amb l'article 10.d) del Reglament d'Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
A la vista de tot el que s'ha exposat antecedix, la Comissió Territorial d'Urbanisme, en la sessió realitzada el 15 de maig de 2003, acorda:
  
Primer. Aprovar l'expedient d'expropiació per taxació conjunta tramitat per l'Ajuntament d'Alfafar per a l'obtenció dels terrenys destinats a avinguda dels Reis Catòlics del Pla General d'Ordenació Urbana d'Alfafar.
  
Segon. Aprovar les valoracions de béns i drets que cal expropiar.
  
Tercer. Declarar la urgent ocupació dels béns i drets afectats.
  
Contra el present acord, que no posa fi a la via administrativa, en la qual cosa afecta el punt 3 es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data de la seua publicació.
  
Tot això, sense perjuí que es puga interposar qualsevol altre recurs que estime oportú.
  
Respecte dels punts 1 i 2 no pertoca cap recurs per tractar-se d'actes de tràmit que no donen lloc a la impossibilitat de continuar un procediment ni produïxen indefensió.
  
Alhora, escau notificar el present acord als interessats titulars de béns que figuren en el projecte d'expropiació, i adjuntar a este còpia del corresponent full de preu just i comunicar-los que, en el termini dels 20 dies hàbils següents al de recepció d'esta notificació, podran manifestar per escrit davant d'esta Comissió Territorial d'Urbanisme la seua disconformitat amb la valoració establida en l'expedient aprovat. Si en el termini esmentat els interessats no formulen oposició a la valoració, s'entendrà acceptada la que es fixa en l'acte present d'aprovació de l'expedient, i es considerarà determinat el preu just definitivament i de conformitat.
  
Dels fulls de preu just impugnat donarà trasllat esta Comissió, juntament amb l'expedient, al Jurat Provincial d'Expropiació Forçosa de València, i la taxació dels béns es farà d'acord amb els criteris de valoració establits en la Llei sobre Règim del Sòl i Valoracions.
  
València, 15 de maig de 2003.- El secretari de la Comissió Territorial d'Urbanisme: José Manuel Palau Navarro.